Gabonetako jertse

Gabonetako jertsea Gabonetako edo negu estiloko diseinua duen jertsea da, sarritan jai garaian janzten dena. Britainiar eta amerikar kultura modernoaren parte eta kitsch estiloaren ikurra da.

Gabonetako jertseetan agertzen diren motibo ohikoenak dira elur-oreinak, pinguinoak, Eguberrietako zuhaitzak, elur-panpinak, Bizarzuri.

Historia 
Erresuma Batuan, Gabonetako jertseak ezagunak bihurtu ziren 1980ko hamarkadan, hainbat telebista aurkezleek, hala nola, Gyles Brandrethek eta Timmy Mallettek, Gabonetako oporretan janzten hasi ostean. Bereziki, haien ospea Andy Williams eta Val Doonican bezalako abeslarien eraginari egotz daiteke, telebistako Gabonetako ikuskizunetan halako jertseekin agertzen zirenak. Irlandan, The Late Late Show-eko aurkezleak jertse bitxi bat janzten du Gabonetako Late Late Toy Show-erako.

1990eko eta 2000ko hamarkadetan ez ziren opari ontzat hartzen eta mesederik gabe geratu ziren Gabonetako jertseak. Askotan, adineko senide batek eskuz egindako Gabonetako opari gisa ikusten dira. Bridget Jones's Diary 2001eko filmean halako jertse bat gauza lotsagarri bat bezala erakutsi zen. 2010eko hamarkadan ospea berreskuratu zuten. Joerari jarraitu diote hainbat pertsona ospetsuk. "Gabonetako jertse itsusi"-en lehiaketak urtero egiten dira AEBetan.

2012an, The Daily Telegraph egunkari britainiarrak "denboraldi honetako ezinbestekotzat" jo zituen. Goi-mailako moda-markek ere Gabonetako jertseak ekoitzi dituzte, Burberryk, Jil Sanderrek, Stella McCartneyk, Givenchyk eta Dolce & Gabbanak barne.

Save the Children erakundeak urtero Gabonetako Jertseen Eguna antolatzen du abenduan "Hobetu mundua jertse batekin" leloa erabiliz.

Ameriketako juduen artean, jantzi hau "Hanukkahko jertse" izenez ezaguna da.

Tradizio hau Erresuma Batutik eta AEBtik kanpoko herrialde askotan hedatzen da, esaterako Frantzian, Alemanian, Polonian eta Errusian. Euskal Herrian ere zabaltzen ari da Gabonetako jertseak janzteko ohitura.

Erreferentziak

Kanpo estekak 

Jertseak
Eguberria